khistorydata/jeongjo-sjw-relations huggingface dataset:
정조 5년
親臨都目。吏批。判書李衍祥進。參判金夏材進。參議鄭志儉進。行都承旨嚴璹進。以金聲應爲中部都事。安濟元爲西部都事。尹廷烈爲掌樂主簿。金在淳爲宣陵直長。尹永基爲宗廟直長。金履錫爲司䆃直長。李養遂爲掌苑奉事。李厚老爲東部奉事。金履基爲沃川郡守。趙漢鎭爲杆城郡守。李大永爲甑山縣令。尹晩東爲監察。鄭彭齡爲桃源察訪。申光復爲定平府使。林永孝爲昆陽郡守。李英遠爲造紙別提。李性重爲禁府都事。尹耆東爲刑曹正郞。成致鳳爲興德縣監。尹寅喆爲濟用直長。宋守淵爲軍資直長。尹行儼爲靖陵直長。朴彝源爲長興奉事。李鎭玉爲南部奉事。朴宗敬爲典牲奉事。李益燦爲漢城庶尹。朴禮源爲平康縣監。白東運爲刑曹正郞。崔範重爲鐵山府使。李崇運爲禁府都事。任希問爲順陵直長。尹秀東爲司饔主簿。李碩模爲瓦署別提。金重祚爲監察。洪寬浩爲高山縣監。金象行爲內贍直長。羅處大爲繕工奉事。李啓源爲中部奉事。金明鎭爲尙瑞直長。兪駿柱爲金堤郡守。韓德彬爲司饔奉事。任璸爲漢城主簿。安錫佺爲工曹正郞。李彦五爲鎭岑縣監。金益彬爲价川郡守。金明鎭爲引儀。朴天俊爲尙瑞副直長。李趾馨爲義盈奉事。李恒演爲西部奉事。卜台衡爲慶尙都事。朴天俊爲尙瑞直長。尹廷烈爲監察。李碩模爲刑曹佐郞。尹秀東爲刑曹佐郞。李普衍爲廣興副奉事。柳煥星爲禁府都事。鄭潤玉爲監察。金瀍爲延曙察訪。金樂熙爲高山察訪。金明鎭爲工曹佐郞。洪秀輔爲大司諫。李惠祚爲司諫。朴天行爲掌令。任希遠洪履健爲持平。尹長烈爲獻納。徐配修吳泰賢爲正言。洪昌源爲延豐縣監。朴載德爲江原都事。邊得翰爲平安都事。沈命德爲富平府使。鄭彦暹爲靑松府使。李復燮爲尙瑞副直長。洪檢爲慶州府尹。宋樂爲豐基郡守。金光泰爲豐川府使。安翼濟爲礪山府使。尹行晉爲掌令。李衡弼爲贊儀。孟儒龍爲直講。申大坤爲司饔主簿。朴晉煥爲繕工主簿。沈擇之爲引儀。洪聖臣爲直講。鄭尙淳鄭民始爲知春秋。金夏材爲同春秋。典籍四單申完吳錫齡李錫源任長源。校檢單金興弼。以金鍾秀爲右參贊。徐有隣爲同春秋。黃景源爲社稷提調。兪彦鎬爲觀象提調。嚴璹爲掌苑提調。孫致百爲北部都事。徐鼎修爲司僕正。尹尙東爲校理。李宗燮爲副校理。高益擎爲成歡察訪。兼奎章閣直閣單徐鼎修。左參贊金鍾秀。右參贊尹東暹。以李最源爲掌樂主簿。張漢喆爲祥雲察訪。黃仁點爲謝恩兼冬至使。趙時俊爲副使。黃昇源爲書狀。白鳳麟爲洪原縣監。許霔爲濟用奉事。洪光一爲歙谷縣令。沈埉爲禮曹佐郞。李鼎運爲殷栗縣監。朴基豐爲順川郡守。成均博士二單金鼎國楊致鶴。學正二單車亨衢李錫祺。學錄二單韓相肇車信用。學諭二單車鳳運金致泳。以林鳳頀爲典籍。邊得一爲全義縣監。李錫祺爲景陽察訪。金鯉吉爲典籍。徐命敏爲儀賓都事。李文煥爲引儀。柳炯爲瓦署別提。金成九爲廣興主簿。池景喆爲瓦署別提。白處玄爲保安察訪。李憲默爲知義禁。南漢昌爲司饔主簿。崔宅華爲掌苑別提。李魯春爲元陵別檢。曺允大爲翼陵別檢。李鎭衡爲大司憲。鄭在信爲持平。尹㬦爲副校理。沈基泰爲兵曹正郞。金和中爲左通禮。趙瑍爲分兵曹參知。趙台鉉爲軍資判官。吳在文爲社稷令。金相龜爲獻陵令。嚴球爲昌陵令。金宅洙爲敬陵令。魏致亮爲章陵令。柳大源爲甲山府使。同義禁單李憲默。以李惟簡爲徽陵參奉。申翼顯爲章陵參奉。李翊模爲靖陵參奉。李義肅爲貞陵參奉。趙好彦爲孝陵參奉。鄭東元爲光陵參奉。趙雲紀爲顯陵參奉。鄭龍祚爲思陵參奉。崔熽爲溫陵參奉。李亨權爲翼陵參奉。朴澈源爲厚陵參奉。尹晳東爲禁府都事。徐有豐爲禁府都事。尹美基爲禁府都事。李道爀爲仁明園守奉官。沈景文爲禮賓參奉。李師漢爲典獄參奉。養賢庫直長單車亨衢。奉事單車鳳運。兼春秋單金孝眞。分兵曹參議趙瑍。參知金魯永。
정조 5년
兵批。判書李性源進。參判鄭一祥進。參議李晉圭進。參知兪恒柱進。右副承旨趙時偉進。以李晳爲都摠都事。李尙說爲訓鍊主簿。宋迪中爲群山僉使。柳師倫爲蛇渡僉使。金道光爲月串僉使。羅福壽爲晴川別將。安億齡爲訓鍊判官。南述老金敬一林喜春爲訓鍊主簿。李元謙爲宣傳官。尹心擇爲武兼。金燦爲伐登萬戶。元光厚爲部將。鄭行儉爲部將。鄭東浚爲文兼。邊德淳爲訓鍊僉正。申光魯爲中樞都事。沈錫爲武兼。閔廷桓爲部將。徐龍輔爲文兼。南正圭爲宣傳官。鄭義誠爲訓鍊主簿。柳文範爲高山里僉使。閔光升爲都摠經歷。李敬大爲訓鍊僉正。沈鑏爲武兼。金命峻李鉉相曺命楫許𡨶鄭趾新李鼎揆爲副護軍。李商五爲副司果。朴基赫金珠淵爲訓鍊判官。洪檊許滌具世赫爲訓鍊主簿。李議彬爲北評事。李憲默爲副摠管。林擎翰爲武兼。鄭泰曾爲部將。池達蓮爲柔遠僉使。金胤行金光百朴龍煥李禹道趙拓壤爲武兼。李英義爲守門將。劉漢坤爲武兼。丁允泰崔載海吳允國金潤國柳鎭九尹相爲部將。李景晟朴行胤朱亨錫朴爾章崔秀崗孫仁博金益聲爲守門將。尹壽民爲宣傳官。自作仇非權管單李壽哲。江口權管單申啓文。雙靑權管單朴東楫。安原權管單徐德麟。廣平權管單李汝白。甲巖權管單徐宗宅。
정조 5년
趙時偉。以訓鍊都監言啓曰。依下敎。兼內吹及把守軍等處。蜜水解渴之意。敢啓。傳曰。知道。
정조 5년
金尙集。以義禁府言啓曰。咸鏡監司鄭元始狀啓。據刑曹粘目內。穩城前府使李漢五李尙直林鵬翰高信謙李漸運金漢謙等。依本府處之事。允下矣。林鵬翰李漸運等。今方待命。卽爲拿囚。而李尙直。自慶尙道泗川縣配所。未及上來。高信謙。時在全羅道扶安地云。依例發遣府書吏。竝拿來。金漢謙。時在任所。發遣府書吏。交代後拿來。李漢五。以忠壯衛將。今方入直云。待闕門開。替直後拿囚。何如。傳曰。允。
정조 5년
又以義禁府言啓曰。穩城前府使李漢五。拿囚之意。敢啓。傳曰。捧供以聞。
정조 5년
趙時偉。以義禁府言啓曰。中官吳壽益。拿囚之意。敢啓。傳曰。知道。
정조 5년
以吏曹假郞廳張漢喆等拿處傳旨。傳于趙時偉曰。分揀。
정조 5년
辛丑六月二十五日卯時。上御明政殿。親臨政入侍時。行都承旨嚴璹。左承旨徐有防。右承旨李在學。左副承旨金尙集。右副承旨趙時偉。同副承旨申應顯。假注書趙衍德李敬行。編修官張顯慶。記事官文采五。以次進伏訖。上具翼善冠袞龍袍。乘輿出賓陽門外。降輿。仍殿座。上曰。吏兵批堂上。入來開政。賤臣敬行承命出去。與吏曹判書李衍祥。參議鄭志儉。假郞廳吳鵬南張漢喆金興弼白處玄安濟元金命彦。兵曹判書李性源。參判鄭一祥。參議李晉圭。參知兪恒柱。正郞李夔李益運洪文泳洪光一。佐郞李秀夏林濟遠金孝眞柳河源。左右進伏。璹讀奏吏批座目。時偉讀奏兵批座目訖。上曰。事變注書入侍。姜彙鈺承命進伏。衍祥曰。今方開政。而無實郞廳。何以爲之乎。上曰。有可差之人乎。衍祥曰。有吏曹錄者矣。上曰。此人姑未修史矣。衍祥曰。參判同參政事。何如。上曰。吏曹參判金夏材。牌招同參政事。榻前定奪衍祥曰。今日政。繼前日政也。雖無實郞廳。似可仍爲矣。上曰。仍爲開政。可也。上曰。今番政望。當爲幾窠乎。衍祥曰。爲一百五十餘窠矣。性源曰。昨聞訓將之言。則柔遠僉使。有難循例差送云矣。上曰。柔遠僉使曺景休望筒。勿施。榻前定奪上曰。昨日取才之人。果何如。性源曰。身手雖好。而射不得沒技。其射才不可以一巡。判其能否矣。上曰。講才。何如。性源曰。文義則稍近彷彿矣。上曰。誰令上送耶。性源曰。渠是自來矣。衍祥曰。二十二日政。止於十度。今日望記。當以十一度書入乎。上曰。可矣。上曰。兵批。今餘幾窠乎。性源曰。餘窠不多矣。上曰。北人住在何處乎。性源曰。應薦人則今方留京。追後上來七人。亦爲留置矣。上曰。都摠管鶴城君。出去休息。時偉承命。分付。命書傳敎曰。今番謝恩兼冬至使。以宗親儀賓中差出。禁府都事趙時淳。呈該府囚單。上曰。爾仕禁府。今爲幾朔乎。時淳曰。當直已七月矣。命尙集書囚單。判付。上曰。宣傳官遷代。差出。可也。性源曰。皆是復職。而無可遷之人矣。上曰。再昨日殿座時訓鍊副正金益彬。都摠都事李尙謙。宣傳官仍任。出榻敎上曰。有在外臺諫乎。尙集曰。有之矣。上曰。在外及未肅拜臺諫許遞。今日政差出。出榻敎以訓鍊都監入直集賢門哨官望筒。命書傳敎曰。係是差備內近處。勿論實職閑散。以勤實人。勿拘常格。各別擇擬。待下批番單子。更爲修整以入。上曰。吏曹參判牌入來乎。有防曰。牌不進矣。上曰。吏曹參判金夏材。更爲牌招。出榻敎夏材承牌入來進伏。上曰。殿座差久。烈陽下曝。陪入禁軍。入處月廊事。分付禁軍將。時偉召宣傳官。出標信。分付。上曰。日熱如此。禁軍別將。輪回陪立。食代替番輪入事。分付。宣傳官承命持標信。分付。上曰。臺諫望。則吏判出去。與參議共議書入。可也。衍祥承命退出。上曰。兵批。今餘幾窠乎。性源曰。只餘四五望。而惟待吏批之移送餘闕矣。上曰。北評事。今當差出。何以爲之乎。性源曰。無可爲者矣。上曰。以可合者差出。可也。上曰。甲山府使邊聖和。令該曹。內職遞付。出榻敎衍祥進伏。上曰。臺諫望。擬定則書入。可也。衍祥曰。臺諫外任。竝擬。何如。上曰。可矣。命書傳敎曰。抄啓文臣洪履健。新除臺職。與試題相妨。許遞。其代。今日政差出。上曰。新除授臺諫牌招。出榻敎上曰。洪秀輔。今爲諫長。副摠管作窠乎。性源曰。然矣。上曰。同義禁亦作闕乎。時偉曰。然矣。上曰。守令。今餘幾窠耶。衍祥曰。今餘十餘窠矣。上曰。新除授玉堂牌招。出榻敎上曰。大司諫牌去來催促。賤臣敬行承命。分付。璹曰。掌令一望。追後書入。事涉不察。吏曹判書。推考。何如。上曰。勿推。可也。上曰。吏曹假郞廳孫錫周。分揀放送。出榻敎上曰。部將窠。何以差定乎。性源曰。部將。今有四窠。而以騎士分排矣。尙集曰。望筒。誤書以入。銓官推考。何如。上曰。改書以入。可也。上曰。今此手本。中官何不親呈而使注書替入乎。詳問其委折。賤臣敬行承命出。回奏曰。例爲入啓。故有此擧措云矣。上曰。當該中官拿處。出榻敎上曰。禁喧郞廳。另加禁喧事。分付。時偉承命。分付。時偉曰。法殿異於帳殿。而軍兵解渴草記。乃敢以敎鍊官直呈。揆以事體。誠極未安。該營大將。拘於格例。雖不得請推。兵曹判書。難免不飭之失。推考警責。此後法殿親臨時。使從事官呈草記之意。定式施行。何如。上曰。依爲之。出擧條命書傳敎曰。今番西銓初仕。嶺南爲三人。畿甸西北。各爲二人。兩湖關東海西松都。又各爲一人。差除之均。雖謂之挽近所無。無所不可。然於八道兩都之中。江華人獨未沾仕。雖由於原無試才入格而然云。殊非一視之澤。島中人物。亦宜以時收錄。有薦武士。定期聚會取才。雖於散政。必卽檢擬事。分付西銓。上曰。該房承旨。兵曹判書。從重推考。出榻敎上曰。玉堂有闕乎。衍祥曰。李鼎運出宰之代。今方未差矣。上曰。吏曹堂上。少退閤外。議望以來。衍祥敬養志儉。承命退出。上曰。政望。速書以入事。分付。賤臣敬行承命。分付。衍祥承命進伏曰。今此所餘。只有初入仕之窠。詳量擬入。何如。上曰。卽爲出去。以爲擬入。可也。上曰。當宣醞。諸臣序坐。可也。命書傳敎曰。都政日內宣醞。自是年年不可廢之古例。而今番該署進排果品。全不成樣。有此論報手本。此亦事體所在。本署素稱無貢人弊瘼。而有此弊端。則不可無飭。該署提調遞差。該色郞官。捧現告以入。上曰。政望。速擬以入事。催促。賤臣敬行承命。分付。衍祥承命入來。奏曰。次次陞遷。而差出復職。故自爾遲滯矣。上曰。新除守令邊將。明日肅拜事。知委。上曰。今政新差守令爲幾窠乎。時偉曰。近數十矣。上曰。每當政事。專尙公道。而拘於窠窄。終未盡意。是可欠矣。性源曰。然矣。上曰。廢四郡。足以當黃海一道云。其然乎。璹曰。然矣。上曰。聞其地。土沃且廣云矣。時偉曰。然矣。上曰。初入仕擬望人。懸註以入事。分付。賤臣承命。分付。上曰。李養眞之子。今番取才。幾何得中乎。性源曰。雖或得中。而不甚大段矣。上曰。北道人物頗健矣。性源曰。亦甚了了矣。上曰。日前試射居首人。今日政。果爲邊將矣。性源曰。用此一人。北關之人。擧皆聳動矣。上曰。兵曹二軍色進前。夔進伏。上曰。今年封不動幾何。夔曰。木爲一百五十同。錢爲一萬五千兩矣。上曰。昨年幾何。夔曰。未能詳知矣。上曰。大體幾何。夔曰。其數爻雖未詳知。大體則未滿三萬兩。蓋以昨年經用浩大故也。上曰。一軍色移送。每患有之。今年亦有之乎。夔曰。今年則姑無移送之事矣。上曰。何爲而無移送之事。夔曰。今年則別無接濟龍虎營之事。故一軍色遺在。從以無告乏之患而然矣。命書傳敎曰。誓戒隔日。而勢難躬祼。秋享大祭攝儀。上曰。久屈人復職擬入事。分付政官。有防承命。分付。上曰。吏工換房。出榻敎敎鍊官告懸燈。宣傳官以次告傳。時偉曰。門限已迫。他門盡爲下鑰。宣仁門則待侍衛政官出去後。下鑰。何如。上曰。可矣。予以留門事。業欲下敎而未果矣。此後則留門若過初更。則以宣傳官出標信。往驗以守事。定爲令式。可也。時偉曰。聖敎至當矣。吏兵批告畢。上入大內。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨金尙集坐。右副承旨趙時偉坐直。同副承旨申應顯式暇。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
藥房都提調臣鄭弘淳。提調臣鄭民始。副提調臣嚴璹啓曰。親臨大政。竟夕酬應。伏未審夜間。聖體。若何。今日臣等率諸御醫。趁早入侍。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 5년
傳于徐有防曰。諸承旨。與守令邊將復職初仕人入侍。
정조 5년
徐有防。以奎章閣言啓曰。己亥以後。新刊冊子。不爲印上。當該守令監司。指名現告事。行關知委於慶尙監司李文源處矣。該營狀啓。今方來到。當該守令。旣有待秋成令政院捧入拿處傳旨之命。而前監司趙時俊。時監司李文源。竝令該府該曹。依例發緘之地。何如。傳曰。允。
정조 5년
諭濟州三邑綸音。傳于徐有防曰。咨。爾耽羅一島。處于海外千里。包貢橘柚。有似乎夏后之楊州。歲獻驊騮。有似乎漢家之大宛。玄牡而備犧牲。榧實而供籩豆。亦粵蠙珠毛革竹木芝箭之屬。可以資器用而需刀圭者。指不勝摟。厥民聚石爲垣。編茅爲屋。俗痴儉有禮讓。少疾病多壽考。抑海島之一都會也。第其壤地嶢瘠。惟麰麥豆粟生之。經紀契活。寄于木道。吁。亦危乎崎哉。肆朝家特垂軫念。視同內服。凡所以尉撫之憫恤之者。靡不用極。而猗歟。我先大王。考圖按貢。發政施仁。告饑饉則船粟而往哺之。獻方物則糇糧而資送之。搜才詢瘼則輒遣衣繡之臣。輕徭審刑則每飭佩符之官。環一島幾萬生靈。涵囿於柔遠之化者。五十年所矣。逮寡人御極以來。迄無一惠一恩之覃及爾等。田無荒歲。縱荷天心之眷顧。舟有漂流。多愧海波之不揚。又是逖矣滄溟。隔截九重。有疾苦而控訴無處。抱才略而薦拔罔階。予甚憐之。噫。貢獻之許多物種。弊端必滋。而孰肯爲爾等導達。州縣之幾處衙門。差役必繁。而孰肯爲爾等蠲除。生才實均於今古。降衷無間於島陸。圭竇之間。豈無如高維高兆基之俊彦。而孰肯賓貢。編戶之中。豈無如金秤鄭烈婦之孝節。而孰肯褒揚。元牧山牧之蕃孳。而能無害馬害民之政。鮑人船人之寧謐。能無失業失所之嘆歟。訟獄則剖決稱平。而果無抱冤之類。吏胥則誅求痛斷。而果無被困之患歟。似此民隱。宛在目中。每一南顧。玉食靡甘。噫。無遠無邇。皆予赤子。今予爲爾等父母。而未能盡父母之責。中宵興惟。寧不自恧。玆命選部。擇文武有資歷者。易三邑四長吏。俾新字牧之政。又命前弘文館應敎朴天衡爲御史。往布予心腹。仍令設科試取。此正有願必遂。有才必用之會也。咨爾大小軍民。靜聽予申懇之喩。克體予採訪之意。無隱于予。噫。向來引鰒之特命減數。雖不過九牛之毛。或有一分半分之效。而至於六苦役之革罷輪回。各山場之創始橫築。驅點軍之永除前規。牛馬監之新定勸賞。亦有比前斟酌之益否。自餘係關于民瘼邑弊者。事無巨細。咸須奔訴于御史。予其待登聞。爲爾等裁處。
정조 5년
趙時偉。以訓鍊都監言啓曰。本局攔後別哨官禹興疇。身病甚重。勢難察任。改差。何如。傳曰。允。
정조 5년
金尙集。以刑曹言啓曰。偸佩信符人滯囚。幾近半年。亦令考律勘放後。草記事。命下矣。取考律文。則大明律盜印信條有曰。盜關防印記者。杖一百。同律宮殿門擅入條有曰。若無文籍。冒名而入者。杖六十徒一年。名例云二罪俱發。從重論罪。罪人石天章。依此律。杖則收贖。徒一年。定配所於洪忠道庇仁縣。卽爲押送之意。敢啓。傳曰。知道。
정조 5년
又以刑曹言啓曰。別監太鎭亨。姑爲放送。近仗軍士。因閣牌囚禁人。放送事。命下矣。依傳敎。別監太鎭亨。近伏軍士鄭福男。竝卽放送之意。敢啓。傳曰。知道。
정조 5년
又以禁府言啓曰。時囚罪人金永綬。邊遠安置事。承傳。啓下矣。罪人金永綬。咸鏡道會寧府邊遠安置。而以承傳內辭意。具罪目。依例發遣府書吏。卽爲押送配所。何如。傳曰。允。
정조 5년
辛丑六月二十六日未時。上御涵仁亭。禮房承旨入侍時。左承旨徐有防。假注書趙衍德。編修官張顯慶。別兼春秋鄭東浚。以次進伏訖。上命書傳敎曰。明日咸鏡南北道別抄上武士。使之待令。又命書傳敎曰。北道武士。別抄上七人及加數一人。竝令明朝待令。北人素閑馬技云。先觀身手兵學膂力。次試馬技。宣傳官。考官受點將臣外。諸將臣入侍。上曰。考官望。從速書入事。分付。賤臣承命出傳。命書榻敎曰。右承旨牌招。有防曰。摛文院發關中。各道冊子不卽上送邑守令。待秋成捧現告論罪。而其中已有遞歸者。此則似不待秋成。卽捧現告。宜矣。上曰。與時守令。待秋成一體現告。可也。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學病。左副承旨金尙集坐直。右副承旨趙時偉坐。同副承旨申應顯坐直。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
傳于趙時偉曰。兵判如不入來。卽爲牌招。
정조 5년
任長源出六。代以閔爲守宮假注書。
정조 5년
任在外。代以曺亨壽爲守宮假注書。
정조 5년
傳于申應顯曰。留院公事入之。
정조 5년
傳于趙時偉曰。次對明日來會。
정조 5년
金尙集啓曰。明日次對。兩司長官。當爲進參。而大司諫洪秀輔。陳疏留院。大司憲李鎭衡。待開門牌招。何如。傳曰。允。
정조 5년
又啓曰。行大司諫洪秀輔。獻納尹長烈。疏批已下。一體待開門牌招。以爲次對進參之地。何如。傳曰。允。
정조 5년
申應顯。以奎章閣言啓曰。奉謨堂奎章閣。六月朔望後奉審。以明日進詣擧行之意。敢啓。傳曰。待後次擧行。
정조 5년
吏曹口傳政事。以沈有鎭爲戶曹參議。
정조 5년
趙時偉。以禁衛營言啓曰。來七月當十二番後部中司屬慶尙右道五哨軍兵逢點實數六百五十二名。已爲點閱整齊。來七月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 5년
又以禁衛營啓曰。來九月當十二番後部右司屬慶尙左道二哨右道三哨。合五哨軍兵。來八月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 5년
又以御營廳言啓曰。本廳來七月八月兩朔。應立前部前司屬慶尙左道五哨軍兵六百七十名。已爲逢點整齊矣。七月初一日。與後部後司軍兵替代立番後。舊軍放送之意。敢啓。傳曰。知道。
정조 5년
又以御營廳言啓曰。本廳來九月十月兩朔。應立前部左司屬慶尙左道五哨軍兵。來八月二十五日。京中逢點。九月初一日。與前司軍兵替代立番。趁期調送事。本道監兵使處。依前知會之意。敢啓。傳曰。知道。
정조 5년
以江原監司金憙伊川民人漂壓狀啓。傳于趙時偉曰。伊川民人之致死。民戶之漂墊。誠甚矜慘。各別賙恤。仍卽結構安接事。一依關西例擧行。卽令備局措辭行會。
정조 5년
行大司諫洪秀輔疏曰。伏以臣。文質無當。最居人下。不足備數於淸朝百執事之末。而濫蒙洪造。滾到卿列。前後踐歷。罔非踰分。尋常愧懍。若隕淵谷。迺者侍衛之班。伏奉恩除。以臣爲司諫院大司諫。繼而召牌儼臨。揆以分義。固當顚倒肅命。一伸叩謝之忱。而第伏念臺閣之任。本不自輕。又況見職。地望稍別。簡選尤重。如臣骫骳。其何可一日冒據。以玷名器也哉。且臣出入三司垂二十年。而未嘗發言論事。少效一日之責。每自追省。愧汗浹背。夫方壯之年。尙未能擧職。況於旣衰之後乎。下僚之時。尙未能勝任。況於一司之長乎。反復揣量。決難堪勝。坐犯違傲。冞增悚縮。伏乞聖慈。亟削臣職。以安私分。仍治臣罪。以肅朝綱焉。臣方乞解之不暇。豈宜贅及他說。而憂憤所激。不能自已。敢此附陳。國家不幸。丙丁以來。亂逆接跡。懲討之擧。殆無虛歲。而臣則當殿下嗣服之初。待罪外邑。周流四年。始乃還朝。終未得隨搢紳之後。伸沐浴之請。曾不如韋布胥徒之各陳忠膽。中心鬱結。殆欲成病。噫嘻。痛矣。麟謙之爲逆。上關宗社。而鄭妻乃其窩窟也。量翼之作賊。實罕載籍。而龜柱卽其根柢也。治逆之法。當鋤其本。而二凶之薄施竄置。尙保首領者。凡幾年矣。疏啓交積。便作故紙。上下相持。視爲文具。世安有如許王法。如許國綱乎。苟使今日廷臣。沬血碎首。不得請不已。則豈至於此。此固群下不誠之罪。而竊以爲過於寬而欠於斷。亦殿下所當自反處也。由是而人心益陷。世變層生。畢竟國榮逆節。於是乎滔天矣。惟彼國榮。憑恃寵眷。全無人臣之禮。恣行胸臆。竊弄威福之權。使一世不知有國家。固已難逭於常刑。及其告休一疏。肆發不道之語。引經四宇。盡露無君之心。而最是潛沮大計之凶言。尤爲劇逆之斷案。負犯如此。而只加歸鄕之罰。陰誅先及。而未施肆市之典。輿憤無以洩矣。國法無以伸矣。其何以揭常經於當世。戢凶徒於後來也哉。至於其叔樂純之三大罪案。亦已臚列合辭。昭布中外。今於國榮物故之後。尤豈可任其偃便。不施應坐之律乎。噫。前而麟漢。後而國榮。始若相反。終實同歸。凶肚逆腸。如印一板。擧國含生之類。孰不戟手切齒。而如臣則當時先見。有愧智果之別族。闔宗齊憤。不啻隴西之深恥。區區請討之義。實有倍於他人。嗚呼。巨魁凶熖。幾沈一世。不逞之徒。靡然從之者。不爲無人。而豈有如德相之窮凶絶悖者乎。狐假於儒名。蝨附於賊翌。受嗾陳疏。眞贓自露。煥億之跳踉慫慂。視乃叔以奇貨。爲國榮之倀鬼。究其情節。有浮德相。設鞫置辟。雖難卽施於此時。而晏然偃處。尤激群情之抑鬱。姑先安置。不容暫緩。伏願夬揮乾斷。前後三司勘律之請。亟賜允兪。以洩神人之憤焉。噫。天下之惡。莫大於亂逆。此而不治。國不得爲國。人不得爲人矣。今日治逆之政。寬縱如此。故致使凶孽賦孥之屛諸海島者。恣意跳梁。無所畏憚。甚至印賣兵書。出沒行商而極矣。爲其地方官者。苟能常時偵察。隨事檢制。則豈有此患。而雖以金永綬事觀之。拘於至親爲婢者之顔私。竝與他罪人而一任弛禁之狀。昭不可掩。論以國法。豈可使永綬生出獄門乎。固宜留待繡衣之按査。嚴鞫得情。而日昨酌處之命。遽下意外。固知出於我聖上好生之至仁。而關係旣重。罪犯難貰。若不置法。其弊滋大。日後官長之饋遺通問。恐如聖慮所及。豈非大可憂哉。臣謂安置罪人永綬。亟令還囚。待時設鞫。斷不可已也云云。答曰。省疏具悉。悉諭前後三司之批。卿其勿辭行公。
정조 5년
獻納尹長烈疏曰。伏以臣。濫叨見職。亦已屢矣。敢將拙訥之辭。粗效沐浴之忱。而誠未格天。終靳允許。每一思惟。惶汗沾背。諉以宿趼。有除輒膺。實非臣分之所敢出。而日昨新命。適下於身在闕中之時。逃遁不得。章皇出肅。而自顧愧恧。人將謂何。且臣素患痰癖之症。因暑闖發。嘔泄無數。轉成毒痢。委頓床席。飮啖全却。時日之內。蠢動無望。伏地隕越。如添一病。玆不得不疾聲呼龥。伏乞聖慈。俯垂鑑諒。特賜鐫免。以振臺風。以安私分。千萬辛甚。臣方乞免之不暇。而事在目下。憂憤倍激。敢此仰陳焉。噫。巨奸大慝。尙逭天誅。隄防不嚴。亂逆層生。駸駸至於義理幾晦。法紀漸弛。思之及此。寧不寒心。雖以今番濟州事言之。道啓嚴祕。雖不得其詳。取觀其朝紙所出。則逆如大燮。何等凶獰。渠以範賊之至親。興賊之主人。陰謀祕計。無不綢繆。則當初安置之命。未免失刑之歸。而渠敢自同平人。惟意跳踉。締結商賈。出沒島中。究厥指意。閃忽叵測。其所以誑脅無知之愚氓。慫慂同罪之逆孽。嘯聚徒黨。潛爲異圖之狀。明若觀火。由前由後。不可一刻置之於覆載之間。兪音尙靳於舊啓。輿論益切於新憤。臣謂濟州牧安置罪人大燮。亟令王府。拿來嚴囚。待用刑設鞫得情。快正王法。斷不可已也。至於永綬。逆翰之妻。謂之骨肉。假托疾病。饋遺絡續。頻送褊裨。俾伸同氣之情。備給棺板。殆同無故之人。敢引收屍之語。作爲容護之計。噫嘻。永綬亦人耳。苟有亳分嚴畏之心。一段秉彝之天。豈忍爲此絶悖之擧乎。若如渠言。凡係收孥之類。輒敍親屬之誼。則大義滅親四字。將無所施也歟。牧使卽一島之長。而逆屬顧恤若是容易。大燮輩之少無忌憚。恣行胸臆。不但永綬之莫之禁戢。特永綬有以啓之也。論其罪犯。豈止於渠之一身自陷大戮而已哉。嚴問之命旣下。設鞫之請方張。意謂覈實取服。明施當律。自有其時矣。今者特降備忘。遽然酌處。使渠生出獄門。貸息邊遠。天網之太恢。王章之不行。孰有大於此者乎。此而置之。則將見幾晦之義理。漸弛之法紀。日就於斁塞頹敗。莫可收拾之境。豈不大可憂且懼哉。伏願殿下。更加三思。亟寢會寧府安置罪人永綬酌處之命。仍令牢囚王府。待用刑設鞫嚴覈。依律處斷。亦不可已也云云。答曰。省疏具悉。悉諭諸批。爾其勿辭察職。
정조 5년
辛丑六月二十七日卯時。上御春塘臺。親臨宣傳官試講入侍時。左承旨徐有防。右副承旨趙時偉。假注書趙衍德。編修官張顯慶。記事官文采五。以次進伏訖。上曰。兵判入來乎。有防曰。以特敎牌招。故入來矣。上曰。諸將臣亦入來乎。時偉曰。然矣。上曰。試官單子入之。宣傳官承命出捧入。時偉讀奏訖。上曰。將臣閣臣竝入侍。賤臣承命出。與兵曹判書李性源。訓鍊大將具善復。司僕正徐鼎修。禁衛大將李敬懋。御營大將李昌運。守禦使鄭民始。閣臣鄭志儉。直閣金宇鎭。前待敎徐鼎輔。待敎鄭東浚。偕入進伏。性源曰。別抄上武士。來待於通化門外。何以爲之乎。上曰。行講後入之。可也。上曰。新除宣傳官。先爲應講事。分付。仍命開講。掌務官呼申鴻周等名。以次進講兵學指南。又講陣圖。分等收栍訖。上曰。承傳宣傳官。亦進講。李儒敬等進講。收栍訖。命撤講。上曰。北道武士召入。宣傳官承命出。分付。上曰。武士。卿其取才乎。性源曰。擧沙十五斗者。只四人矣。民始曰。渠輩雖是抄上。聞其取才。則皆遼東豕云矣。上曰。李養中之孫。果何如。善復曰。爲人極了了矣。上曰。能講兵學指南乎。性源曰。只知孫武子云矣。上曰。皆能善射乎。性源曰。北人不業鐵箭。故未能善射矣。上曰。亦能鞭芻乎。敬懋曰。鞭法。與京有異矣。時偉曰。北道武士已待云矣。上曰。凡節。依例擧行事。分付。宣傳官承命出傳。武士姜守性等。以次進伏庭中。上曰。爾等千里跋涉。必多勞憊。實用悶憐。今此親臨。欲觀其才藝之如何。而一巡應射。難知其巧拙。兵書馬技中。各言其所長。武士等。以次進奏各技。仍命各試才藝。善復曰。今此親試。非但武士之培養。亦見遐土之聳動矣。上曰。若待關西武士上來。欲爲竝試。則北道武士。似難久留。權付別付料窠。可也。善復曰。聖敎誠至當矣。上曰。武士姑爲退出。以待後日。可也。武士等。以次退出。上曰。金麟瑞。率其二子入來事。分付。宣傳官承命出。回奏曰。金麟瑞已待令。而其子俱在鄕云矣。命麟瑞進前。上曰。頃見爾之身手。實合可用。故特召爾耳。能善射否。麟瑞曰。鐵箭。能一百五十步。平技。中三十矢矣。上曰。後日爾其率二子待令。可也。命退。上曰。文兼宣傳官。卽行許參禮。以復故規。可也。鄭東浚徐龍輔行許參禮訖。民始曰。王大妃殿進御湯劑。至今日爲十五貼。何以爲之乎。命書榻敎曰。王大妃殿進御加減益氣湯。自明日停止。又命書傳敎曰。次對。明日來會。命退。諸臣以次退出。
정조 5년
行都承旨嚴璹藥院進。左承旨金尙集坐。右承旨趙時偉坐直。左副承旨申應顯坐。右副承旨李晉圭未肅拜。同副承旨鄭志儉坐直。注書二員未差。假注書趙衍德藥院進李敬行仕直。事變假注書姜彙鈺仕。
정조 5년
傳于李晉圭曰。懸病備堂訓將外。一竝牌招。
정조 5년
以獻納尹長烈牌不進罷職傳旨。傳于申應顯曰。只推。
정조 5년
金尙集啓曰。吏曹參判金夏材。參議鄭志儉。牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招開政。何如。傳曰。允。
정조 5년
以右承旨李在學牌不進罷職傳旨。傳于趙時偉曰。聞有實𧏮云。許遞。前望單子入之。
정조 5년
金尙集啓曰。新除授同副承旨鄭志儉。卽爲牌招察任。何如。傳曰。允。
정조 5년
以承旨房單子。傳于申應顯曰。仍。
정조 5년
吏曹口傳政事。以鄭景淳爲慶州府尹。洪原縣監白鳳麟。平安兵虞候具世德相換。
정조 5년
有政。吏批。判書李衍祥呈辭受由。參判金夏材進。參議未差。左承旨金尙集進。啓曰。判書李衍祥呈辭受由。參議未差。小臣獨政未安。何以爲之。敢稟。傳曰。仍爲之。以洪檢爲大司憲。洪明浩爲司諫。李澤徵爲掌令。鄭喆祚爲持平。徐有成崔烜爲正言。尹長烈爲校理。蔡廷夏爲司成。李顯采爲奉常主簿。趙城鎭爲東學敎授。趙泰喆爲開城敎授。延東源爲愍懷墓守衛官。承文博士單李之珩。
정조 5년
兵批。判書李性源病。參判鄭一祥病。參議未差。參知兪恒柱入直進。左副承旨申應顯進。副司直李鎭衡洪檢李在學。副司果閔致協李宗魯。
정조 5년
申應顯啓曰。守令署經事。命下矣。今日政新除授憲府諸臺。待下批。牌招署經。何如。傳曰。允。
정조 5년
傳于趙時偉曰。承旨房仍。同副爲禮房。
정조 5년
傳于申應顯曰。時囚罪人吳壽益。分揀放送。
정조 5년
鄭志儉。以弘文館言啓曰。本館上番校理徐有成。移拜正言矣。上番闕直。事甚未安。新除授校理尹長烈。副校理尹㬦。竝卽牌招。以爲推移入直之地。何如。傳曰。允。
정조 5년
以校理尹長烈。副校理尹㬦牌不進罷職傳旨。傳于鄭志儉曰。只推。更卽牌招。
정조 5년
金尙集。以禮曹言啓曰。本曹佐郞金夏璉。今日以孝陵紅箭門修改時蕫役事。下直出去。而追聞下直單子。初無入啓之事云。此雖下吏不善擧行之罪。而該郞之矇然。不察無單入肅者。事極驚駭。當該郞廳。事過後。令該府拿問處之。下吏。亦令攸司從重科治。何如。傳曰。允。
정조 5년
申應顯。以兵曹言啓曰。今六月二十七日親臨春塘臺試講時。擧沙武藝別監車必元。木二匹賜給。孫世隆李邦允金白麟金大千姜斗三等。木布各一匹。睦重得太聖麟。姜世文宋德煥李大興張春金首福崔道興張平任慶柔李重熏金瑞應李彦彬等。木各一匹。徐日修吳文周金五福李虎寬安廷澤金二喆王廷喆曺始潭李光福徐震輝李成得趙大福金亨璘張福得任光胤裵萬根金鎭喆鄭鐵重車聖彬嚴麟澤金禹平等。布各一匹。北道抄上人擧沙文聖觀。木一匹。金友三韓興良崔慶麟文道範等。布各一匹。掌上擧人武藝別監車必元。木二匹布二匹。金白麟。木二匹布一匹。金邦佐姜世文等。木各二匹。孫世隆李邦允崔道興等。木布各一匹。金瑞應金大千張平等。木各一匹。月刀武藝別監裵萬根金光仁林秀鳳田春福等。木布各一匹。任光胤異在豐李大興金禧喆等。木各一匹。兼司僕韓昌愈金鼎潤等。木布各一匹。朴恒淳。木一匹。依啓下別單。分等施賞之意。敢啓。傳曰。知道。
정조 5년
又以訓鍊都監言啓曰。本局把摠李運祥。身病甚重。勢難察任。改差。何如。傳曰。允。
정조 5년
又以禁衛營言啓曰。今番春塘臺親臨試講時。本營別武士崔世郁。馬上月刀上中。木綿一疋。布子一疋。騎士裵贊游朴文彩。馬上月刀上下。木綿各一疋。依啓下單子。施賞之意。敢啓。傳曰。知道。
정조 5년
又以御營廳言啓曰。依兵曹啓下單子。馬上偃月刀上上別武士安德恒。木綿二疋。上中駕前別抄安世臣。木綿一疋。布子一疋。及上下騎士金光福。木綿一疋。各分等施賞之意。敢啓。傳曰。知道。
정조 5년
又以御營廳言啓曰。依下敎。北道別抄上武士姜守性。本廳別付料軍官差下之意。敢啓。傳曰。知道。待本付料窠有闕。卽爲陞實付料。可也。此乃不欲出加出窠之意。不特本營。諸營照此惕念。
정조 5년
又以刑曹言啓曰。罪人金永命。曉諭後放逐本鄕事。命下矣。依傳敎。卽爲出付京畿監營。押送本鄕安山郡之意。敢啓。傳曰。知道。
정조 5년
掌令尹行晉啓曰。臣言議巽軟。姿識鹵下。本不合於淸朝言責之任。前後叨承。一任瘝曠。居常愧恧之不暇。迺者柏府除命。忽下於千萬夢想之外。召牌踵臨。義分是懼。不得不章皇出肅。及登筵席。瘡疣百出。進伏之際。未免失措。至有承宣請推之擧。臣之昏錯。於斯著矣。臣何敢一刻晏然於臺次乎。請命遞斥臣職。答曰。勿辭。亦勿退待。
정조 5년
宣惠廳啓目粘連。空船致敗守令。竝從重推考。京畿監司李亨逵。推考。何如。啓。依回啓施行爲旀。兩守令事。業欲下敎。而屬之不察淵魚之義。姑不處分是如乎。重推太輕。拿處。
정조 5년
辛丑六月二十八日酉時。上御涵仁亭。坐直承旨入侍時。左承旨徐有防。假注書趙衍德。記事官文采五。別兼春秋鄭東浚。以次進伏訖。上曰。京畿監司今已出去乎。有防曰。姑未出去矣。命書傳敎曰。左承旨。聞有實𧏮。許遞。前望單子入之。命退。承史以次退出。
정조 5년
行都承旨嚴璹藥院進。左承旨金尙集坐。右承旨趙時偉坐。左副承旨申應顯坐。右副承旨李晉圭坐直。同副承旨鄭志儉坐直。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
以備忘記。傳于鄭志儉曰。此送諭書謄本冊子。星火翻刻。多數印送御史行中。板本盛樻子。一體輸送。到牧後。又令御史。累百件加印與續明義錄。遍布防曲。俾無一夫一婦之不覩不聞之歎事。卿其依此有旨內辭意。面諭御史。御史多日滯營。必多有弊。有旨祗受日。卽爲發程。沿路㕑傳之弊。當此農時。不但不可不恤。見今本道旱氣太甚。民情渴悶。此際民瘼。尤當軫恤。亦以此意。言于御史。凡諸供億。十分撙節。無或一分擾民也。御製印出十件。上送本閣。其餘印本。則竝與板本。趁御史未渡海送之事。下諭于道伯處。勿出朝報
정조 5년
鄭志儉。以奎章閣言啓曰。今日是考功日次。而提學金鍾秀兪彦鎬。俱在外。直提學一員未差。不得擧行。原啓本。待後日次。竝爲磨勘以入之意。敢啓。傳曰。知道。
정조 5년
以校理尹長烈牌不進罷職傳旨。傳于鄭志儉曰。只推。更爲牌招。
정조 5년
以校理尹長烈再招不進罷職傳旨。傳于李晉圭曰。雖是新除。旣無情勢。則兩日之內。四違召命。事體道理。俱無所據。堂下三招。古無是例。更令出牌。後必爲弊。禁推傳旨捧入。
정조 5년
以慶尙監司李文源狀啓。各該邑新刊冊子。未及覺察。惶恐待罪事。傳于鄭志儉曰。勿待罪事。回諭。
정조 5년
傳于李晉圭曰。假注書李敬行。爲先汰去後拿處。
정조 5년
辛丑六月二十九日辰時。上御涵仁亭。同副承旨入侍時。同副承旨鄭志儉。直閣徐鼎修。假注書趙衍德。記事官文采五。別兼春秋徐龍輔。以次進伏訖。上曰。金永命事。亦甚無怪矣。古亦有率子弟偕往之事。今以見其妹以爲罪案。則有傷風敎矣。志儉曰。聖敎至當矣。在昔先正臣趙憲。往見其友之母。而脫裘以贈。以此論之。永命之往見同生。亦甚無怪。設令旣入島中。不見而來。則實非人情之可論矣。上曰。永綬之往赴本牧。初非商量之事。而旣遞渡海。則與居官時。抑有間焉。且渠供中板材云云。推其本事。亦非可怪矣。今玆欲明義理者。以明倫紀也。大抵朝廷之差遣此人。極甚非矣。志儉曰。聖敎誠然矣。上曰。昨政只出兩臺諫。而以徐有成徐郁修。竝爲首擬。有礙所見矣。志儉曰。以此注擬。必緣生疎而然矣。命書傳敎曰。右承旨。馳詣宗廟景慕宮。奉審摘奸以來。上曰。京畿監司入侍。賤臣承命出。與李亨逵偕入進伏。上曰。本道年事。何如。亨逵曰。田稼全不成樣。畓穀未免穴農矣。上曰。三南近有旱災云。是甚可悶。本道田農。可當給災耶。亨逵曰。田致兩稼。麥秋後。不爲給災矣。上曰。湖中米價。比前稍高云。京市。何如。亨逵曰。都下市直。近亦增加云矣。上曰。穀是民天。而近因屢豐。民有狼戾之弊。故農有召災之慮。是甚可悶矣。志儉曰。大抵愚民。徒事目前。不圖日後。故果有此弊矣。上曰。今當此年。欲謁明陵。予懷益愴矣。黔巖拔所。曾有懸板。卿知故事否。亨逵曰。臣果知之矣。上曰。碑閣卽是先朝所建。卿其乘隙。往審以來。亨逵曰。下直後。可以出去乎。上曰。不必下直矣。命退。諸臣以次退出。
정조 5년
辛丑六月二十九日申時。上御涵仁亭。召對入侍時。參贊官李晉圭。假注書趙衍德。記事官趙錫晦文采五。侍讀官尹㬦。檢討官趙城鎭。以次進伏訖。上命讀東國通鑑。㬦讀止第一卷下編。三十二板。又命城鎭。進讀訖。上詢文義。㬦曰。樂浪王。專信鼓角之自鳴。不備賊兵之來襲。以致亡國之境。極甚慨惜矣。命下番陳文義。城鎭曰。樂浪王之不備禦敵。以致亡國。論其事爲。實無可言。而大抵營繕之弊。雖以戰國論之。小則害民。大則喪國。此等處實爲後辟之鑑戒。伏願殿下。體念焉。上曰。好矣。參贊亦陳文義。晉圭曰。上下番。旣盡文義。更無所陳矣。命退。諸臣以次退出。
정조 5년
行都承旨嚴璹藥院進。左承旨金尙集坐。右承旨趙時偉坐直。左副承旨申應顯坐。右副承旨李晉圭坐直。同副承旨鄭志儉坐。注書一員未差。假注書趙衍德藥院直李敬行仕直。事變假注書姜彙鈺仕。
정조 5년
李晉圭啓曰。大司憲洪檢未肅拜。執義兪彦鏶在外。掌令李澤徵在外。掌令尹行晉呈辭。持平鄭在信在外。持平鄭喆祚疏批未下。今日以監察茶時之意。敢啓。傳曰。知道。
정조 5년
傳于李晉圭曰。輪對官入侍。
정조 5년
以事變假注書姜彙鈺朔書。傳于李晉圭曰。職銜誤書。此朔書勿施。當該注書推考。
정조 5년
趙時偉。以都摠府言啓曰。副摠管李憲默。以同知義禁府事。本府坐起。今日晝仕出去之意。敢啓。傳曰。知道。
정조 5년
李晉圭。以弘文館言啓曰。新除授副校理李鍾燮。時在慶尙道靑松地。經筵入番事緊。請斯速乘馹上來事。下諭。傳曰。依啓。
정조 5년
鄭志儉。以禮曹言啓曰。太廟展謁。每以春秋定式。取稟矣。今秋展謁吉日。以何間推擇乎。敢稟。傳曰。以旬前擇入。
정조 5년
又以禮曹言啓曰。景慕宮展拜。每以孟春孟秋定式。取稟矣。今秋展拜吉日。以何間推擇乎。敢稟。傳曰。以旬前擇入。
정조 5년
李晉圭。以禮曹言啓曰。今秋太廟展謁。景慕宮展拜。以旬前擇入事。命下矣。令日官推擇。則初二日初四日初五日。連有拘忌。只初三日爲吉云。太廟展謁及景慕宮展拜。以此日擧行乎。敢稟。傳曰。知道。
정조 5년
又以禮曹言啓曰。各司還接昌德宮。以來月爲之事。已爲啓下矣。各司還接吉日。令日官推擇。則今七月二十四日爲吉云。以此日擧行。何如。傳曰。允。
정조 5년
又以實錄廳郞廳。以摠裁官意啓曰。景宗大王修正實錄印出卷數。定爲三卷。計其分藏五處。則通共十五卷。粧䌙之役。今旣完畢。謄錄郞廳與員役工匠等。所當一倂減去。而實錄未奉安之前。謄錄郞廳備三員。入直員役等。全數守直。卽是前例。謄錄郞廳及員役等。姑勿減去。工匠等先爲放送。奉安春秋館日子。英宗大王實錄奉安。旣以初三日推擇。同日奉安。何如。傳曰。允。
정조 5년
又以實錄廳郞廳。以摠裁官意啓曰。實錄旣已完畢。政院日記。當明日移送政院。時政記及中草。則實錄奉安春秋館之時。竝送于本館。姑爲留藏。以待洗草之時。何如。傳曰。允。
정조 5년
又以觀象監官員。以領事提調意啓曰。天文學兼敎授崔宅華遷轉代。本學前兼敎授金光天。術業頗精。依例差下。命課學兼敎授池景喆遷轉代。地理學當次。而本學敎授安思彦。術業頗精。亦依例差下。竝使之付軍職。冠帶常仕。何如。傳曰。允。
정조 5년
趙時偉。以訓鍊都監言啓曰。本局哨官金興碩受由下鄕。過限不現。依例汰去之意。敢啓。傳曰。知道。
정조 5년
李晉圭。以義禁府言啓曰。通津府使柳孝源。金浦郡守徐侃修等。拿處事。傳旨啓下矣。徐侃修時在任所云。依例發遣府羅將拿來。柳孝源因江華留守狀啓。戶曹粘目憑閱處之事。傳旨啓下故。已爲拿囚。添問目取招。何如。傳曰。允。
정조 5년
又以義禁府言啓曰。金浦郡守徐侃修拿囚之意。敢啓。傳曰。知道。
정조 5년
又以義禁府言啓曰。通津府使柳孝源拿囚之意。敢啓。傳曰。知道。
정조 5년
又以義禁府言啓曰。馬島萬戶徐繼修拿囚之意。敢啓。傳曰。知道。
정조 5년
又以義禁府言啓曰。禮曹佐郞金夏璉拿囚之意。敢啓。傳曰。知道。
정조 5년
又以義禁府言啓曰。會寧府安置罪人金永綬絶島安置事。承傳啓下矣。罪人金永綬。全羅道珍島郡金甲島安置。而以承傳內辭意。添書於前罪目。依例發遣府書吏。所到處執捉。仍令押送配所。何如。傳曰。允。
정조 5년
趙時偉。以右邊捕盗廳言啓曰。本廳從事官洪繼哲。身病猝重。勢難察任。改差。何如。傳曰。允。
정조 5년
禁府啓目。通津府使柳孝源原情云云。傳旨問目內辭緣。泛稱遲晩。所當請刑是白乎矣。別軍職勿爲請刑。旣有先朝受敎。議處。何如。判付。啓依允爲良如敎。
정조 5년
又啓目。綾州前牧使喪人洪周萬原情云云。問目內辭緣。泛稱遲晩。所當請刑是白乎矣。曾經侍從及喪人。勿爲請刑。旣有先朝受敎。議處。何如。判付。啓依允爲良如敎。
정조 5년
辛丑七月初一日辰時。上御涵仁亭。輪對官入侍時。右承旨趙時偉。假注書趙衍德。編修官張顯慶。記事官文采五。禮賓參奉沈景文。軍資奉事趙明寅。濟用奉事尹元東。繕工監役兪彦鏽。以次進伏訖。時偉曰。司宰僉正申師顯。方有實病。來待闕外矣。上曰。以次進前。景文進伏。上曰。職姓名。對曰。禮賓參奉沈景文矣。上曰。爾是誰族乎。對曰。無顯族矣。上曰。爾祖文集持來乎。對曰。以本草待令而未能持入矣。上曰。爾以何階。陞爲禮賓參奉乎。對曰。以勳府忠義陞拜矣。上曰。誰在勳府堂上時。移除乎。對曰。得除於具允明矣。命退。明寅進伏。上曰。職姓名。對曰。軍資奉事趙明寅矣。上曰。爾與誰爲近族乎。對曰。與趙明履明鼎。俱爲六寸親矣。上曰。有職掌乎。對曰。掌米麪矣。上曰。遺在幾何。對曰。米二萬三百六十五石。太八千九百八十四石。田米一千八百三十一石矣。上曰。有所懷乎。對曰。無矣。命退。元東進伏。上曰。職姓名。對曰。濟用奉事尹元東矣。上曰。爾是誰族乎。時偉曰。尹得敬之姪。鄭益河之壻矣。上曰。年今幾何。對曰。六十矣。上曰。有職掌乎。對曰。掌布苧矣。上曰。遺在幾何。對曰。正布一百二十九同七匹。各色入染布四同三十六匹二十一尺。苧布四十二同四十四匹二十二尺。黑麻布一同矣。上曰。有所懷乎。對曰。無矣。命退。彦鏽進伏。上曰。職姓名。對曰。繕工監役兪彦鏽矣。上曰。是誰也。時偉曰。兪漢蕭之五寸親矣。上曰。有所掌乎。對曰。掌材木矣。上曰。遺在幾何。對曰。厚松板六百立零。厚板一百三十立零。廣松板一千一百立零。松板二百立零矣。上曰。有所懷乎。對曰。無矣。命退。諸臣以次出。
정조 5년
辛丑七月初一日午時。上御涵仁亭。同副承旨前一直提學。同爲入侍時。前一直提學鄭民始。同副承旨鄭志儉。假注書趙衍德。編修官張顯慶。記事官李集斗。以次進伏訖。民始曰。膈煩之症。今則。若何。上曰。果有煩熱之症。更進一貼。好矣。民始曰。然則加進一貼。宜矣。上曰。內閣所用。何其多也。凡諸會計。依內司例爲之。好矣。民始曰。內閣所用。有掌務官手決然後。始乃用之。月計則必經啓下而用之。此後則統三朔會計。宜矣。上曰。金永命事。誠駭痛矣。民始曰。永綬之率去永命。初非不善爲之事矣。上曰。今番都政。以五品人復職者。或緣乏人而然乎。志儉曰。臣亦未知矣。上曰。領相近甚多病。極可悶矣。民始曰。自是本病。而近益衰敗。實爲可悶矣。上曰。內閣遺在幾何。民始曰。合爲二千七百兩。而所用爲八百兩矣。上曰。破舡狀啓又來到。今年臭載。何其多也。民始曰。甚可怪矣。上曰。通津破舡狀啓。已爲回啓乎。志儉曰。今已回啓云矣。上曰。今始回啓者。亦屬遲滯。此後政院。各別申飭。可也。上曰。洪忠道臭載穀數。合以計之。則殆過萬石。此必是舡格作奸之弊矣。民始曰。私舡則實難許載。以戰舡運稅。似或無妨矣。上曰。金叙九渠以官長。以致濫載之科。亦甚可駭矣。民始曰。海南康津自是弊邑。而人心亦甚巧惡。有難猝變矣。上曰。長興亦是擇差之邑。而古阜則新郡守。似當善治矣。民始曰。然矣。上曰。觀此完伯狀啓。則湖南似有失稔之慮矣。民始曰。道伯之此等狀啓。當是時。亦例語。而大抵年事。似不及昨年矣。上曰。西北兩道。已判歉歲云。是實可悶矣。民始曰。果然矣。志儉曰。實錄告訖。摠裁官欲以初三日。奉安於藝文館。而附錄則自本館封進乎。上曰。奉安時。承旨當爲進去乎。集斗曰。考之古例。承旨不爲進去矣。上曰。所重在焉。本館奉安後。以承傳色進呈。可也。在昔洗草宴。以七月二十五日爲之。而謂以二月云云者。是何誤也。必以今念五日。設行洗草宴。可也。民始曰。事不偶然。必以是日擧行。好矣。上曰。秋享大祭。在於何日乎。志儉曰。享在初六日。而受香則在五日矣。上曰。畿內稍豐云耶。民始曰。湖西亦云稍稔云矣。上曰。昨設召對事。卿其聞之乎。民始曰。臣見朝報。始知之矣。上曰。尹㬦之家閥。甚華顯矣。民始曰。然矣。志儉曰。趙城鎭則本以名下士。曾任山淸時。以善治得名矣。上曰。尹長烈新除玉堂。四牌不進。是何故也。志儉曰。稱以明經。必欲自畫云矣。上曰。泮儒到記。以夕食堂收來。而講製分設。亦是闊狹之政。若以當日到記收來。則亦涉無實故。果以前夕收來。以爲設科矣。民始曰。如是設科。則賢關可以責效。士習亦可矯正矣。上曰。齋任專在一邊。是何故也。民始曰。無薦主故然矣。志儉曰。今於齋任。必令圈點然後。可致公平矣。上曰。德相所薦。似不當仍用矣。民始曰。其時被薦之人。今已無餘矣。上曰。近無鄕儒之一疏來到者。是何故也。民始曰。人皆爲不緊故然矣。上曰。到記。以先講後製爲試。則可得實才矣。民始曰。果然矣。命退。諸臣以次退出。
정조 5년
辛丑七月初一日申時。上御涵仁亭。右副承旨與直閣入侍時。直閣徐鼎修。右副承旨李晉圭。假注書李敬行。編修官張顯慶。記事官趙錫晦。以次進伏訖。上曰。筵說持來乎。賤臣敬行曰。臣姑未及改修正。而以原草持來矣。上曰。李象靖上疏。昨日入來耶。晉圭曰。然矣。上曰。何以今始入之耶。晉圭曰。昨日乃是齋日故。留院而今始奉入矣。命讀奏。晉圭讀。不能了其字句。上曰。眼昏耶。晉圭曰。然矣。上曰。然則使兼史讀奏。可也。顯慶進讀畢。命書批答。上曰。冊子持來乎。鼎修曰。未及持來矣。上曰。持入。可也。鼎修承命出去。持冊進伏。上曰。明日持入。可也。命鼎修先退。上曰。兼史出去。與李集斗趙衍德姜彙鈺。以半行。同書此疏以入。可也。命退。承史以次退出。
정조 5년
行都承旨嚴璹藥院進。左承旨金尙集坐直。右承旨趙時偉坐直。左副承旨李世奭在外。右副承旨李晉圭坐。同副承旨鄭志儉坐。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
金尙集啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。傳曰。右副承旨進去。
정조 5년
嚴璹啓曰。左副承旨申應顯今日不爲仕進。卽爲牌招。何如。傳曰。允。
정조 5년
以左副承旨申應顯牌不進罷職傳旨。傳于李晉圭曰。許遞。前望單子入之。
정조 5년
承旨前望單子入之。李世奭落點。
정조 5년
傳于李晉圭曰。閫帥守令留待。
정조 5년
傳于嚴璹曰。都承旨入侍。他承旨與閫帥守令入侍。
정조 5년
傳于李晉圭曰。新除授承旨。解由勿拘。居中蕩滌。牌招察任。
정조 5년
嚴璹啓曰。明日動駕承旨。當爲備員。而新除授左副承旨李世奭。時在慶尙道靑松地。合有變通之道。何以爲之乎。敢稟。傳曰。許遞。以在京無故人。今日政差出。
정조 5년
傳于趙時偉曰。訓鍊都監留營安徐。勿出朝報
정조 5년
趙時偉啓曰。實錄廳持去乙巳癸丑丁巳己未辛酉壬戌癸亥甲子乙丑丙寅丁卯戊辰己巳庚午壬申癸酉甲戌乙亥丁丑癸未甲申乙酉丁亥戊子己丑庚寅辛卯年日記。合三百八十八卷。還來之意。敢啓。傳曰。知道。
정조 5년
趙時偉。以吏批言啓曰。今此擧動時。左右通禮。不可不備員。而右通禮金和中在外未肅拜。今姑改差。其代口傳備擬以入之意。敢啓。傳曰。知道。
정조 5년
吏曹口傳政事。以兪岳柱爲右通禮。
정조 5년
趙時偉。以兵曹言啓曰。明日宗廟擧動時。本曹堂上侍衛。不可不備員而參議未差之代。令該曹。以在京無故人。卽爲口傳差出。待下批牌招。以爲備員之地。何如。傳曰。政官牌招開政。
정조 5년
吏批啓曰。判書李衍祥呈辭受由。參議未差。小臣獨政未安。何以爲之。敢稟。傳曰。判書牌招。同參政事。
정조 5년
李晉圭啓曰。吏曹判書李衍祥牌不進推考傳旨。今方捧入。而同參政事命下之後。如是違牌。事甚未安。更爲牌招開政。何如。傳曰。允。
정조 5년
趙時偉啓曰。吏曹判書李衍祥再牌不進。陳疏到院。原疏纔已退却。而開政命下之後。如是違牌。事甚未安。所當更請牌招。而係是一日三牌。何以爲之乎。敢稟。傳曰。更爲牌招。
정조 5년
又啓曰。吏曹判書李衍祥三牌不進。推考傳旨。今方捧入。而開政命下之後。如是屢違。不卽擧行。揆以事體。誠極未安。所當更請牌招。而係是一日四牌。何以爲之乎。敢稟。傳曰。大政順成。排擬平允。方喜銓家之得人。三度加由。繼命行政。無情勢而屢違召牌。揆以分義。得無虧損。判書李衍祥從重推考。此牌望勿施。更以前牌牌招。斯速出仕擧行。
정조 5년
傳于趙時偉曰。吏判原疏入之。
정조 5년
趙時偉啓曰。卽伏見京畿監司李亨逵今春夏等褒貶啓本。則守令無一人居下。殊無嚴明殿最之意。推考警責。何如。傳曰。允。
정조 5년
趙時偉。以實錄廳郞廳。以摠裁官意啓曰。取考儀軌。則實錄完畢後。因榻敎。都廳郞廳一員。與謄錄郞廳三員。同爲入直矣。今番亦依此例。使之別省記入直。何如。傳曰。允。
정조 5년
又以備邊司言啓曰。明日擧動時。訓鍊大將當領率軍兵。依例扈駕而大將具善復。身病添重。勢難進參云。在前如此之時。多有他大將兼察。或中軍代行之例。今番則何以爲之乎。敢稟。傳曰。禁衛大將。率本營京鄕騎步出入番軍。爲先後廂。訓局軍兵。隨駕安徐。
정조 5년
又以訓鍊都監言啓曰。明日宗廟擧動時。銅龍門西營入直及諸處把守將卒。竝以訓局軍兵。替代入直事。自禁衛營草記矣。銅龍門軍一百十四名。把摠朴載淵。哨官崔雲柱。西營軍四十名。哨官李天晟率領。替代入直。各處把守。依前名數。元入直中除出。各其將校。率領把守。而還宮後。待標信。還爲替直之意。敢啓。傳曰。知道。
정조 5년
又以兵曹言啓曰。今七月初三日。宗廟景慕宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
又以兵曹言啓曰。今七月初三日。大駕詣宗廟展謁。詣景慕宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓局步軍十哨。馬兵三哨。爲先後廂。禁軍三番隨駕。兩營留陣。
정조 5년
又以禁衛營言啓曰。明日擧動時。本營京鄕騎步出入番軍隨駕事。命下矣。銅龍門入直軍一百十四名內。貳極門兩處把守三十名。建陽門把守十五名。回泰門兩處把守十二名。合五十七名。及西營入直軍四十名內。十三名。字內宮墻頹圮諸處。前已除出把守矣。所餘不多。元入直。與把守將官軍兵等。竝以訓鍊都監砲手。待標信替。代出用。都城頹圮兩處把守鄕軍六十名。以工匠牙兵。露梁牙兵。亦爲替把外營各處入直將官軍兵等。依例除標信出用。而還宮後。竝替代還入直之意。敢啓。傳曰。知道。
정조 5년
金尙集。以義禁府言啓曰。弘文館校理尹長烈拿囚之意。敢啓。傳曰。捧供以聞。
정조 5년
又以義禁府言啓曰。明日擧動時。各差備都事。當爲備員。出使都事元宅鎭。令該曹口傳相換。以爲分排之地。何如。傳曰。允。
정조 5년
吏曹口傳政事。禁府都事元宅鎭。訓鍊主簿金百彬相換。
정조 5년
李晉圭。以義禁府言啓曰。時囚罪人權尙鎭。杖一百收贖。告身盡行追奪。徒三年定配事。照律公事判付內。功減一等。啓下矣。權尙鎭功減一等。杖九十收贖。告身盡行追奪。洪忠道忠州牧可興驛徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 5년
以前濟州牧使金蓍耇。封進馬擇捧間遷延事狀啓。傳于趙時偉曰。馬政。奚但有國重事。馬簿之愆期不修納。此乃紀綱所在。前亦有此等前例與否。令該寺。考例草記。近年以來。無論歲貢馬與遞任馬。不玄黃則虺隤。大率愈往愈甚。騋牝之盛尙已。闕額之數此多。實是牧官輩。不能事事之致。爾於到牧後。前後牧官。一倂各別嚴棍懲勵。更觀來頭擧行。復或如前。不可不嚴刑遠配。以此意嚴飭。又其不善馴養。不善蕃息之故。爾必詳詢博探。可以便宜釐正者。到卽蘇革。還朝後登聞事。濟州御史處。自本院。下諭。
정조 5년
宣惠廳啓目粘。寶城郡大同米所載舡。致敗於通津。他餘穀物。令各該衙門。稟處。何如。判付啓。大凡漕轉之政。有國所重乙仍于。自在列朝。嚴立令式。燦然有科條。猗歟。重民天之聖意。可以仰認是如乎。嘗考肅廟朝己酉甲子年受敎。若曰。虛稱致敗現露者。監色舡主。竝梟示。和水現發則首唱者梟示。近來。人不畏法。法不准施。年年臭載。奚特無歲無之。至於今年。殆非前比兺除良。奸情狼藉。不啻丁寧。沙格之招。道邑之報。便已完決文案。國無法則已。不然。懲一之政。烏可不施也。大抵稅穀。但係於經費是隱則。猶可有闊狹之論。付之必欲生之科。而唉彼小民。終歲矻矻。升收斗合。艱苦上納。則反爲奸猾之徒所偸弄。一番臭載。民受十倍之害矣。未拯而有冒熱涉險之怨焉。有廢耘輟耕之歎焉。旣拯而勒分紅腐之米。濫捧庭碩之包。湖稅。畿氓替備。畿賦。湖民代輸。種種似此之弊。難以毛擧。眞所謂有庫之民奚辜者也。是置京司之最初覆啓。但稱各衙門稟處外方之畢竟狀辭。輒曰。原籍官移送。此而不已。嗟我無告。飫困於惟正之催科。重困於拯劣之督捧。無幾於一身疊役。一歲疊徵乎。今審段。如前除良。一依受敎律。準勘斷不饒貸。雖非用刑之時。豈無取服之道。枚擧判付內辭意。各令三道道伯。除尋常。親執按覈。竝只捧遲晩。具格登聞事。別樣嚴飭行會爲乎矣。緩忽監司。亦當隨現重勘。一體分付爲旀。列邑吏鄕之作奸正貢罪。已不容誅是去乙。又若近日。則各人等招辭。稱以官家云云者。比比有之。所謂官家。俱以朝廷命吏。寧忍染指於此。究厥罪犯。言之醜也。嗣後。復有此等之弊。該守令計贓用律。實亦不可已之擧。以此意。竝以嚴飭諸道爲旀。他餘條件。依回啓施行爲乎矣。月串鎭之偸出情節。莫曰下輩之操縱。此乃初登聞之事。統禦之營。事體自別。管下皂隷。胡不戢飭。該留守從重推考爲旀。今年敗舡之穀。斛越萬數。舡過十隻。如是申令。出於期不更犯之意是如乎。致敗外諸道段置。亦將今下判付。謄關嚴飭。祗受形止。皆令狀啓爲良如敎。
정조 5년
吏曹判書李衍祥疏曰。伏以臣。自昨夏以來。間嘗乍有遞易。而去來徊翔。不離於兩銓之任矣。雖使望隆才優。登明選公者居之。猶不當久占要路。以犯止足之戒。況臣。窮畸憒劣。萬無一近似者哉。恧蹙悸恐。夙宵靡寧。曏日特授之恩。又下於去職數月之餘。堂堂聖朝。豈無其人。而乃以已試蔑效之臣。纔遞旋授。殆若非臣莫可者然。臣誠爽惑。罔敢知何以致此也。顧臣丐免之本情。固不當變易顚倒。而適値事會滾迫。回旋無路。飭敎屢勤。義分是怵。黽勉冒膺。雖出副急一日之計。廉防毁頓。遂成前後兩截之人。私心愧惕。已不自勝而又其倉卒行政。瑕纇寔多。至若初仕牽復。做錯尤大。揆以典憲。合被重譴。儻非我殿下曲施寬假。有若慈父之偏護弱子。則臣安得政注告竣。獲免僨誤之大戾乎。稽政例而準應遞之限。負責任而無苟冒之理。尋單請急。非比例讓。而三告之辭。反歸虛文。加由之恩。便作常典。感篆之深。惶蹙之極。不知所以自措也。噫。人臣之受恩於君父者。從古何限。而未有如臣之比者。垂覆露於窮約之地。假寵光於期望之外。恩造之厚則枯枿之再榮也。眷毗之篤則駑駕之强策也。重以迂鈍昏謬。無往非罪。而包容涵貸。輒賜全保。高天厚地。未足以喩其盛德。一心圖報。糜粉是期。其何敢絲毫假飾。徒思占便。甘自陷於孤恩謾上之科哉。誠以自西徂東。三過大政。必遞之義。到今益切。臣若因循蹲據。恬然固有。則貪戀放倒之譏。無以自解而輿儓下賤。亦將不食臣餘矣。臣雖奊詬無恥。亦豈忍爲此也。卽者開政有命。召牌踵臨。而反復揣量。末由轉動。且臣素患咯血之症。當夏輒發。近又患暑忒苦。頭疼目眩。晝夜昏瞀。咽喉嗌痛。飮啖全却。宛轉委倒。無復陳力之望。玆不得不披瀝危苦之懇。仰瀆崇嚴之聽。伏乞聖慈。俯垂憐察。亟遞臣所帶之職。以安私分。仍治臣違傲之罪。以肅朝綱。不勝至願云云。答曰。省疏具悉。卿其勿辭行公。